32005R0644
L 107/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 644/2005 НА КОМИСИЯТА
от 27 април 2005 година
за одобряване на специална система за идентификация на добитък, отглеждан с културна и историческа цел в одобрени за целта помещения, съгласно Регламент (ЕО) № 1760/2000 на Европейския парламент и на Съвета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 1760/2000 на Европейския парламент и на Съвета от 17 юли 2000 г. за създаване на система за идентификация и регистрация на едър рогат добитък и относно етикетирането на говеждо месо и продукти от говеждо месо и за отмяна на Регламент (ЕО) № 820/97 на Съвета (1), и по-специално член 4, параграф 1, трета алинея и въвеждащия израз на буква а) от член 10 от него,
като има предвид, че:
(1)
Регламент (ЕО) № 1760/2000 предвижда всяка държава-членка да създаде система за идентификация на добитъка, която да се състои от няколко елемента на идентификация и регистрация. По-конкретно той предвижда всички животни в дадено стопанство, родени след 31 декември 1997 г. или предназначени за търговска дейност във вътрешността на Общността след 1 януари 1998 г. и, за животните в стопанства в Чехия, Естония, Кипър, Латвия, Литва, Унгария, Малта, Полша, Словения или Словакия - родени към датата на присъединяване или предназначени за търговска дейност във вътрешността на Общността след тази дата, да бъдат идентифицирани с одобрена от компетентния орган ушна марка, поставена на всяко ухо („одобрени ушни марки“). Този регламент също така предвижда на двете ушни марки да бъде изписан един и същ уникален идентификационен код („уникален идентификационен код“), който да позволява всяко животно да може да бъде индивидуално идентифицирано заедно с животновъдния обект, където е родено.
(2)
Регламент (ЕО) № 1760/2000 предвижда също така добитъка, предназначен за участие в културни и спортни събития (с изключение на панаири и изложения), вместо с ушна марка да може да бъде идентифициран с помощта на система за идентификация, която да дава същите гаранции и да бъде одобрена от Комисията.
(3)
Регламент (ЕО) № 2680/1999 на Комисията от 17 декември 1999 г. относно одобряване на система за идентификация на бикове, предназначени за културни и спортни събития (2) предвижда тези бикове да бъдат регистрирани в регистрите на стадата на конкретни организации. Въпреки това този регламент е валиден само за определени породи бикове и за организации в определени държави-членки.
(4)
Поради това е уместно да бъде приет отделен регламент, който да определя специална система за идентификация на животни, които са признати от компетентните органи за животни, отглеждани с културна и историческа цел (наричани по-нататък „животните“) в одобрени от този орган за целта помещения (наричани по-нататък „помещенията“).
(5)
Съгласно Регламент (ЕО) № 1760/2000 специалната система за идентификация следва да предвижда дерогации единствено по отношение на поставянето и свалянето на одобрените ушни марки. Настоящият регламент не засяга валидността на останалите разпоредби, предвидени по силата на Регламент (ЕО) № 1760/2000.
(6)
Чрез дерогация от Регламент (ЕО) № 1760/2000 е целесъобразно да се предвиди възможност одобрените ушни марки да могат да се свалят без разрешението на компетентния орган, но под негов контрол, след като животните бъдат преместени в одобрените помещения, както и да не е необходимо тези ушни марки да се поставят на животни, които са родени в тези помещения. И в двата случая животните трябва задължително да бъдат белязани със специално средство за идентификация. Одобрените ушни марки следва да се поставят на животните, когато се местят от помещенията, или да ги придружават, когато те се преместват директно в друго помещение.
(7)
Мерките, предвидени в настоящия регламент, са в съответствие със становището на Комитета на Европейския фонд за ориентиране и гарантиране на земеделието,
ПРИЕ НАСТОЯЩИЯ РЕГЛАМЕНТ:
Член 1
Предмет
Настоящият регламент установява правила за специална система за идентификация на говеда, признати от компетентните органи за животни, отглеждани с културна и историческа цел (наричани по-нататък „животните“), в помещения, одобрени от компетентния орган за тази цел (наричани по-нататък „помещения“).
Член 2
Сваляне и поставяне на ушните марки, предвидени по силата на член 4, параграф 1, първа алинея от Регламент (ЕО) № 1760/2000
1. Собственикът на животните следва по всяко време да разполага с двете ушни марки, одобрени от компетентния орган съгласно член 4, параграф 1, първа алинея от Регламент (ЕО) № 1760/2000 (наричани по-нататък „одобрените ушни марки“).
2. Чрез дерогация от член 4, параграф 5 от Регламент (ЕО) № 1760/2000, когато животните трябва да бъдат преместени в помещенията, одобрените ушни марки могат да им бъдат свалени без разрешението на компетентния орган, но под негов контрол, при условие че най-късно при свалянето на одобрените ушни марки животните бъдат белязани посредством средство за идентификация по избор на компетентния орган, както това е предвидено по силата на разпоредбите на член 3, параграф 1 от настоящия регламент.
3. Чрез дерогация от член 4, параграф 2, първа алинея от Регламент (ЕО) № 1760/2000, когато животните са родени в помещенията, не е задължително да им се поставят одобрените ушни марки, при условие че най-късно, когато животните са на 20 дни, те бъдат белязани посредством средство за идентификация по избор на компетентния орган, както това е предвидено по силата на разпоредбите на член 3, параграф 1 от настоящия регламент.
4. Преди напускане на помещенията на животните следва да се поставят одобрените ушни марки.
Въпреки това, когато животните се преместват директно в друго помещение, както това е посочено в член 1, и в същата държава-членка, е достатъчно одобрените ушни марки да придружават животните по време на преместването.
Член 3
Средства за идентификация
1. Животните следва да бъдат идентифицирани с уникален идентификационен код, както това е предвидено по силата на член 4, параграф 1, първа алинея от Регламент (ЕО) № 1760/2000. Този код следва да се съдържа в едно от следните средства, по избор на компетентния орган:
а)
две пластмасови или метални ушни марки;
б)
една пластмасова или метална ушна марка, заедно с белег от жигосване;
в)
татуировка; или
г)
електронно средство за идентификация, поставено в стомаха.
2. Чрез дерогация от параграф 1, компетентният орган може да реши животните да бъдат идентифицирани посредством електронно средство за идентификация под формата на инжектиращ се транспондер, при условие че идентифицираните по този начин животни не влизат в хранителната верига.
Член 4
Специален регистрационен код
Компетентният орган следва да определи специален регистрационен код за всяко от помещенията.
Този код следва да се регистрира в националната компютърна база данни за говедата, предвидена по силата на разпоредбите на член 5 от Регламент (ЕО) № 1760/2000.
Член 5
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 април 2005 година.